Florian Laurențiu Stoica (Stoika) - „Lumini pestrițe”

Am avut privilegiul de a fi citit în manuscris materialul pe care l-a publicat în volum domnul Florian Laurențiu Stoica (Stoika), sub titlul „Lumini pestrițe”.

Pentru închegarea acestei masive cărți sunt folosite articole cu un pronunțat caracter jurnalistic cu implicații în economie, finanțe, politică, social, dar în care autorul lor nu ocolește trimiterile spre literatură, pictură, arhitectură, religie, istorie, filosofie. Maniera este directă, specifică ziaristicii, însă adeseori intervin elemente specifice literaturii beletristice.

Subiectele sunt alese din stufoasa viață românească în domeniul politicului național surprins în contextul celui mondial, plus celelalte sectoare-pivot ale vieții noastre românești contemporane. Toate compartimentele acesteia se întretaie, se completează și formează un profil uman actual.

Descendent dintr-o familie de intelectuali patrioți și creativi în domeniul culturii, în special, care vin de departe în timp, conform unui arbore genealogic încă deschis completării, domnul Florian Laurențiu Stoica (Stoika) menține linia patriotismului ardent, atât în articolele domniei sale, cât și în maniera întregii reviste pe care o deține.

Tristețea autorului este alimentată de regresul conaționalilor săi care pleacă peste graniță pentru a supraviețui deoarece în interiorul țării nu au decât perspectiva distrugerii, a măcinării personale și colective prin lipsa locurilor de muncă, subdimensionarea economică, prin subcultură, analfabetism, prin ascensiunea grosierului, a parvenitismului minor sau de mare amploare, deci prin multipla degradare a umanității. Este umilitor să afirmăm așa ceva despre întreaga cuprindere a ființei noastre naționale, dar acesta este adevărul.

Îndrăzneala articolelor domnului Florian Laurențiu Stoica (Stoika) va aduce un plus de încredere în privința unei eventuale schimbări în bine. Poate vor reacționa și alții în susținerea acestei tendințe corecte. Este vizibil regretul scriitorului că poporul român alunecă spre întuneric sau, cel mult, stagnează.

Cine deține o carte precum „Lumini pestrițe” de Florian Laurențiu Stoica (Stoika) ar trebui să se considere un norocos, pentru că o poate studia în liniște oricând spre a se edifica asupra vieții sociale, economice, politice, culturale și morale din România postdecembristă. Acest volum apărut la Editura LAURENT, la începutul anului 2020, este un sistem de semne, un ansamblu de reguli determinante, un dicționar de informații asupra multor domenii de activitate care predomină societatea contemporană în țara noastră și în lume.

Remarcăm cultura exhaustivă a autorului, bogăția de date interpretate cu promptitudine, cu multă competență și cu bună credință, cu deosebit patriotism. Stilul este lejer și cu un pronunțat umor, pigmentat cu versuri proprii. Luminile pestrițe sunt impuse de desfășurarea în alb-negru a vieții noastre cotidiene. Articolele cuprinse în cartea domnului Florian Laurențiu Stoica (Stoika) au apărut în prealabil, lunar, în revista al cărei director este: „Independența Română – Independența prin Cultură”, ce se află în cel de al șaselea an de apariție. (În 2022, revista parcurge cel de al optulea an de apariție).

Cleopatra Luca

Contents